Susie Jessen (DD), 2025-04-22:
Jeg vil indlede den her tale med at sige tak til Dansk Folkeparti, som jo i en del år efterhånden har markeret, at de vil have et forbud mod bederum på landets uddannelsesinstitutioner.
Jeg er glad for, at vi er to partier her i dag, der har det her som en vigtig sag, og at vi begge har valgt at tage det ned i salen som et beslutningsforslag.
Det her er nemlig vigtigt.
Hvis man ikke har forstået islamismen, kan det være meget nemt at indtage den holdning, at bederum, manglende håndtryk og kønsopdelte arrangementer selvfølgelig skal accepteres i Danmark, fordi vi jo er tolerante, og fordi vi har religionsfrihed.
Det hører vi tit nogle steder på venstrefløjen.
Man kan falde i en grøft, hvor man kommer til at sammenligne et islamisk bederum med et refleksionsrum, som et sted, som man har behov for at trække sig tilbage til og få ro.
Man kan komme til at kalde tørklædet en frihed til at klæde sig, som man vil, og man kan sammenligner kønsopdelt islamisk svømning med et pigefodboldhold.
Det er sket hernede i Folketingssalen.
Der er mange, der har gode sammenligninger, og vi vil sikkert komme til at høre nogle af dem i dag, selv om det ikke er sikkert alligevel, fordi der er nogle partier, der ikke er her.
Men det er et udtryk for, at man ikke har forstået islamismen, altså når man siger de ting.
Islamismen og det vestlige demokratiske tankesæt, som vi befinder os i, er lysår fra hinanden, og derfor har et islamisk bederum på en uddannelsesinstitution intet at gøre med et såkaldt refleksionsrum.
Det er derimod et rum, der har til formål at udbrede islam på uddannelsesstedet.
Det er et rum, der skal fungere som et pres på andre muslimske studerende: Har du husket at bede i dag?
Sådan et spørgsmål kan de muslimske studerende blive mødt med fra flere andre muslimske studerende.
Vores uddannelsessteder burde være centrum for fri tænkning og åbne diskussioner, og det er det diametralt modsatte, man finder i islamismen og dermed også i de bederum.
Vi ser i de her år, at der er lektorer, professorer og andre undervisere, der presses af islamister, der vil bestemme slagets gang på uddannelsesstederne med krav efter krav.
Frankrig er et rigtig godt eksempel på, hvor galt det kan gå.
For nylig blev den franske professor Fabrice Balanche for nylig blev omringet og truet af en gruppe hætteklædte unge under en forelæsning, fordi han havde talt kritisk om et ramadanarrangement på uddannelsesstedet.
Jeg vil opfordre til, at vi i Danmark ikke lader uddannelsesstedernes ledelser stå alene med de her beslutninger, fordi de i sidste ende er oppe imod nogle meget, meget stærke og også til tider aggressive kræfter.
Islamisterne helmer ikke.
Ønsker vi frie, åbne uddannelsessteder, hvor der ikke forekommer negativ social kontrol og udbredelse af islamisme, kan vi bestemme det i dag.
Det er nok ambitiøst at ønske det, men jeg ville godt nok ønske, at Venstre og Socialdemokratiet nu griber chancen og stemmer for et forbud.
Men så vil man ikke trykke på den grønne knap, når man står hernede i Folketingssalen.
Det er helt ærligt bare så uærligt.
Jeg ser frem til den fortsatte debat i salen i dag – eller her i nat, kan vi snart sige – og tak til Dansk Folkeparti for at fremsætte forslaget her.
Vi bakker selvfølgelig fuldtonet op.